Վ․ Վոլոդարսկի

Վ․ Վոլոդարսկի (, իսկական անուն-ազգանունը՝ Մոիսեյ Մարկովիչ Գոլդշտեյն [Моисей Маркович Гольдштейн], ), մարքսիստ հեղափոխական, խորհրդային քաղաքական գործիչ, ՌԿ(բ)Կ անդամ (1917)։

1905 թվականին մտել է Բունդ, ապա եղել մենշևիկ։ 1908–1911 թվականներին քարոզչական աշխատանք է տարել Վոլինի և Պոդոլսկի նահանգներում։

Բազմիցս ձերբակալվել է, 1911 թվականին՝ աքսորվել Արխանգելսկի նահանգ։ 1913 թվականին տարագրվել է Հյուսիսային Ամերիկա, ուր մտել է Ամերիկայի սոցիալիստական կուսակցության և դերձակների ինտերնացիոնալ արհմիության մեջ։ Առաջին համաշխարհային պատերազմի (1914–1918) շրջանում եղել է ինտերնացիոնալիստ։

1917 թվականին վերադարձել է Պետրոգրադ, հարել «մեժռայոնցիներին» (որոնք փորձում էին միավորել բոլշևիկներին ու մենշևիկներին), ապա ընդունվել բոլշևիկյան կուսակցության շարքերը։ Ընտրվել է ՌՍԴԲ(բ) կ Պետրոգրադի կոմիտեի անդամ, ՌՍԴԲ(բ) կ VI համագումարի (1917), Սովետների II–IV համագումարների պատգամավոր։ 1917 թվականի սեպտեմբերին ընտրվել է Պետրոգրադի սովետի նախագահության անդամ։ Ակտիվորեն մասնակցել է Հոկտեմբերյան հեղափոխությանը, որի հաղթանակից հետո եղել է մամուլի, պրոպագանդայի և ագիտացիայի գործերի կոմիսար, «Կրասնայա գազետա» () թերթի խմբագիր։

1918 թվականին սպանվել է Սոցիալիստ-հեղափոխականների կուսակցության (Էսէռներ) անդամ Գրիգորի Սեմյոնովի կողմից։ Թաղված է Լենինգրադում՝ Մարսյան դաշտում։

 

1891 ծնունդներ
1918 մահեր
Ռուս հեղափոխականներ
Ամերիկացի սոցիալիստներ
Քաղաքական կեղծանուններ
Ռուս քաղաքական գործիչներ
ԽՄԿԿ անդամներ